**С Т А Н О В И Щ Е**

от

**доц. д-р Джени М. Маджаров**,

Софийски университет „Св. Кл. Охридски”,

на дисертационен труд за присъждане на образователна и научна степен **„доктор”**,

в областта на висшето образование, разработен в катедра „Етнология”, при

Исторически факултет на Софийски университет „Св. Кл. Охридски”

Научна област: **3. Социални, стопански и правни науки**

Професионално направление: **3.1. Социология, антропология и науки за културата**

Автор: **Марина Яниславова Иванова**

Тема: **„Житейски модели на български семейства в София и Виена в края на XX и началото на XXI век”**

Научен ръководител: **доц. д-р Джени М. Маджаров**

1. **Биографични сведения**

Марина Яниславова завършва средно образование в Гимназия с преподаване на чужди езици, гр. Плевен (2010). Завършва бакалавърска степен по етнология с учителска правоспособност по история, в БП „Етнология”, на катедра Етнология, при ИФ на Софийския университет „Св. Кл. Охридски” (2014). Там продължава образованието си в МП „Историко-етнически модели на националната сигурност”, където отлично защитава дипломна работа, с научен ръководител проф. Ирина Колева (2015). Става редовен докторант в направление Европейска етнология, към катедра Етнология, при ИФ на СУ (2016 ‒ 2020). Взема участие в две кратки специализации: 23-ти Австрийско-български летен колеж, Виена, Австрия (2017); Умения за разрешаване на конфликтни ситуации: работа с деца, родители и други заинтересовани страни, в Балкански институт по труда и социалната политика, София (2018). Участва в подготовка и изпълнение на проекта „София – Скопие: културни модели и миграции” (2019). От 2015 г. работи като учител в 91 Немска езикова гимназия „Проф. К. Гълъбов”, София, а от 2017 г. също там е базов учител на студенти в ИФ на СУ за придобиване на учителска правоспособност.

1. **Данни за докторантурата**

Докторантурата е заявена от катедра Етнология в тематично направление Европейска етнология. Темата на дисертационния труд е обсъдена от състава на катедрата (2016) с първоначален вариант „Типология на съжителството при домакинства на висшисти от София и Виена в края на XX и началото на XXI век” . Същата е предложена и приета за разработване от Факултетния съвет, с което докторантът е зачислен за редовно обучение със заповед на Ректора № РД 20-255 от 28.01.2016 г., за срок от 05.02.2016 г. до 05.02.2019 г. Обучението протича по предварително изготвен и приет от Катедрения и Факултетния съвет тригодишен учебен план. По време на обучението докторантът полага успешно и в срок всички предвидени в плана изпити. Поради неочаквано възникнали затруднения първоначално заявената тема на разработката е променена на „Житейски модели на български семейства в София и Виена, в края на XX и началото на XXI век”, прието от Катедрения и Факултетния съвет, при ИФ (2017). При протичане на докторантурата са спазени всички разпоредби, включени в Правилника за условията и реда за придобиване на научни степени и за заемане на академични длъжности в СУ „Св. Кл. Охридски”. На заседание на катедрата в разширен състав (февруари 2020) се провежда успешно вътрешно обсъждане и разглеждане на разработеният дисертационен труд, на което е предложено на Факултетния съвет докторантът да бъде отчислен с право на публична защита пред научно жури.

По време на процедурите за допускане на разработката до публична защита не са установени нарушения и са спазени всички нормативни изисквания. На това основание, както и всички представени документи, спокойно може да се заключи, че процедурата по обявяване и провеждане на публичната защита е протекла в пълно съответствие със Закона за развитие на академичния състав в Република България (ЗРАСРБ), с Правилника за неговото приложение, както и с вътрешния Правилник за условията и реда за придобиване на научни степени и заемане на академични длъжности в СУ „Св. Кл. Охридски”. Така представената процедура напълно отговаря на изискванията в посочените нормативни документи, което дава основание за преминаване към следващия, завършващ етап на нейното осъществяване.

1. **Сведения за дисертацията и автореферата**

Структурата на представената дисертационната разработка се състои от Увод, четири глави, Заключение и две Приложения. Отделно има приложен Автореферат в обем от 40 стр. Общият обем на разработката е 169 стр., от които текста на изложението заема 144 стр., останалите са: обща Библиография, състояща се от всичко 234 бр. заглавия (от тях 165 бр. на кирилица, 53 бр. на латиница – основно немски и авглийски, 17 бр. електронни източници); две приложения – 1. Списък със събеседниците (5 стр.) с информация за пол, местоживеене, образование, професия, семейно положение; 2. Списък с използвани нормативни документи. Освен това в текста на изложението има приложени още обемни цветни графики ‒ 10 бр. и текстови таблици – 5 бр. Събраните теренни материали са обработени, подредени и се съхраняват в личния архив на докторанта.

Постройката на дисертационната разработка е съобразена с всички изисквания за подобен труд, като е изпълнена много прецизно и с внимателен поглед към детайла. От позиция на три десетилетия, през които в страната ни се наблюдава силен емиграционен процес, водещ до съществени промени в модела на културата на заминаващите, разгледаната в дисертацията тема става изключително актуална не само за науката, но и за нашата общественост. Към изследването е подходено с необходимата сериозност, като отделни негови страни са разгледани в нужната дълбочина, с наложителния критичен поглед спрямо събраната на терен информация и такава от други източници. Избраната хронологична рамка на изследването позволява процесите да бъдат обхванати в естествените и логични рамки на тяхното историческо развитие, което позволява да се документират вече изяснени и премислени житейски становища на представителите на изследваните общности, както и да се установят вече оформени и устойчиви житейски модели. На тази основа направените изводи и заключения говорят за достоверност и научна точност на изследването.

**Уводната** част на дисертацията представя мотивите на докторанта за избора на тема, както и колебанията, които е имал по отношение на нейното осъществяване. Обстойно и задълбочено е изложено мнението му относно предпочетените общности и локации за осъществяване целите и задачите на изследването. Като аргумент за това са посочените съществуващи исторически и икономически връзки между България и Австрия. В кратък обем, коректно и ясно, е представено съдържанието на отделните глави на разработката.

**Гл. 1. Методология. Особености на терена** В тази основополагаща част на разработката е направен критичен преглед на вече осъществени сходни изследвания, български и чуждестранни публикации по темата, както и разнообразието от теоретични концепции и прилагани изследователски подходи. Критичният преглед на съществуващите публикации сочи, че избраната тема не е била обект на обстойно проучване в нашата наука, което подчертава актуалната необходимост от нейно изследване. Направен е необходимият преглед на ползвани специализирани понятия в различни публикации по тази проблематика, чието съдържание и начин за ползване в настоящия текст е уточнено. Посочен е изборът на теоретична рамка, в която ще се осъществи изследването и ще бъде направен анализ на получените резултати. Целият последващ текст на изложението потвърждава правилността на направения избор. Кратката история по заселване на българите в Австрия, както и особеностите на тяхното пребиваване там, извеждат на преден план основателно поставените главни задачи и цели на изследването.

**Г. 2. Семейства в миграция** В началото на това изложение е разгледан проблемът с мотивите за емигриране и трудностите, с които се сблъскват българите в Австрия, през първите години. За установяване достоверността на изнесеното спомага представеният в прешната глава профил на ползваните информатори. Много достоверно е уловен процесът на промяна в социалното мислене и изменение на представите за семеен или съвместен живот, при по-трайно установилите се мигранти. Какви нови отношения се създават към брака и институцията на семейството от представителите на двата пола, при различни възрастови групи. С внимателно вникване в подробностите и техния анализ са представени и разгледани факторите, които оказват влияние за промени в светогледа, изграждане на представи за нов тип семейни отношения и мигрански модели на културата. За това спомагат разгледаните теми за говореният в семейството и на публично място език, поведението на младите майки, училищната среда и модела за възпитание на австрийските деца. Представена е настъпилата промяна на ролите в семейството и при двата пола.

**Гл. 3. Културни практики** Тук основното внимание на изследването е насочено към ежедневната култура на сравняваните общности в София и Виена. Представен е социалният живот на техните представители, погледнат през модела на празниците и развлеченията, използваните видове храни и употребата на алкохол, подредбата на дома. Тук естествено намира място и отношението към фолклора, като фактор за поддържане на националната принадлежност както сред българите в странство, така и в страната.

**Гл. 4. Представи и стереотипи** Представените в предходните части теми и факти предоставят възможност на докторанта да анализира в тази глава резултатите от изследването и представи появата на нови модели на всекидневна култура и настъпилите промени в етнокултурните стереотипи. Сравнявайки представите и мненията на мигранти и не мигранти за актуалното качество на живота в двете страни, докторантът прави редица впечатляващи и верни по своята същност заключения. Това създава приносния характер на изследването в българската наука.

**Заключение** В него докторантът обобщава изводите си, направени във всяка глава, след излагане на материала за съответната тема. Похвален е критичният поглед на докторанта, който е приложил спрямо оценката си за първоначалните очаквания по същността на темата и предвиждани задачи за нейното изпълнение. Успех за изследването е внимателното документиране и точно представяне на ролята и устойчивостта на традиционния български семеен модел, който е подложен на силен натиск за промяна, вследствие на много агресивни фактори, в процеса на миграция и приспособяване. Като научен успех трябва да се подчертае използването на усъвършенствана методика за разработване на темата, при която освен събиране информация на терен са ползвани неограничените възможности за общуване в глобалната информационна мрежа.

**Автореферат** Неговия текст представя точно съдържанието на докторската дисертация, като се отдава предпочитание на подробно представяне на направените в края на всяка глава обобщения и общо заключение.

Предложеният дисертационен труд и придружаващият го автореферат отговарят на всички изисквания на Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Научни приноси**

Напълно приемам и подкрепям посочените от автора пет научни приноси на дисертационната разработка, като в случая за мен един от най-важните, който създава и нейния съществен приносен характер, се явява четвъртият: „Дисертацията допринася за по-доброто разбиране на съвременните транснационални миграционни движения и последиците от тях в социокултурен план чрез изследване на етнокултурни елементи.”

1. **Публикации**

Представените четири броя публикации, от които три под печат, по своята тема съвпадат с тази на дисертацията, като напълно покриват изискванията на Закона и Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

1. **Заключение**

На основание гореизложеното заявявам, че представеният дисертационен труд на тема „Житейски модели на български семейства в София и Виена в края на XX и началото на XXI век” може да бъде успешно защитен. Изразявам своята отлична оценка за дейността на докторанта и разработеният от него научен труд като предлагам на уважаемото Научно жури да присъди на Марина Яниславова Иванова образователната и научна степен „доктор” в научната област 3. Социални, стопански и правни науки, с професионално направление 3.1. Социология, антропология и науки за културата, и тематично направление Европейска етнология, след успешно приключване на публичната защита.

24.04.2020 г.

София доц. д-р Джени М. Маджаров